Ditlou di tsentse letsogo
Ditlou di tsentse barui ba meraka ya Dikgatho le Gurujwaa gaufi le Robelela tsebetsebe. Kgosi Phillip Tamocha wa Robelela o boleletse  A re ditlou di thelesegetse mo merakeng e bosheng, selo se barui le balemi ba sa se tlwaelang. Kgosi Tamocha o tlhalositse gore le fa kgaolo eo e le ya ditlou, di ntse di tla ka sewelo e bile tshenyo ya tsone e le kwa tlase mme jaanong palo ya tsone e godile. O tlhagisitse balemi-barui le banni ba Robelela go nna podi matseba fa ba ya merakeng le masimo, bogolo jang maitseboa, a re ba ithute go tshela le ditlou ka gore tlou ke phologolo e e kgonang go galefa mme e gape botshelo jwa motho. Kgosi Tamocha o tsweletse ka go tlhalosa fa ditlou di sentse le terata ya matlhoko a leruo e e gaufi le molelwane wa lefatshe leno le la Zimbabwe. A re le fa go ntse jalo, barui ba dise leruo le seka la tlolela kwa Zimbabwe. A re o kopile ba lephata la diphologolo le makgabisa naga go ba tswa thuso ka ditlou tse di sailang kwa merakeng, a re meraka eo ga e kgakala le Robelela, ka jalo ditlou tse di ka toga tsa goroga le mo motseng.     